Monæa

Monæa ( da-o lat. monēta, propr. atributo da Giunon, che segondo i antighi (comme der. de monere «avvertî») significhiæ «l’avertitrixe», pe-i boin avertimenti dæti da-a dea a-i Romoen inti peighi; l’estenscion de scign. a l'è dovua a-o fæto che-a çecca de Romma a s'atroava inte vexinançe do tempio dedicao a Giunon Moneta insce-o Capittolo).

A l'originaio scignificao de dischetto de metallo coniao pe-e necescitæ di scangi, avente liga, titolo, peizo e valô stabilii, pe estenscion tutto ço che, inti varri periodi e paixi, serve da intermediaio di scangi e da comuña mezua di valoî.

 Origine e fonçion da monæa 
O moddo odierno de consciderâ a monæa e i fenommeni monetai o l'è o risurtao de ’n’evoluçion secolâ ch'a l'apâ dominâ da-a riçerca spontannia de soluçioin idonnie a axeiviâ i scangi tra i opiatoî econommichi. O scangio diretto de ben contra ben, ò baato, o prezentava di comprenscibili inconvegninti pe l’eventoâ no coincidença inte l'aprexamento di ben potençialmente scangiabbili e pe di atre analloghe compricaçioin prattiche. De chì o scindise de l'atto de scangio inte doe opiaçioin distinte: cescion de 'n ben ò serviççio contra un ben intermeddio, che l’esperiença a dimostrava êse largamente recesto e açetao da-o pubbrico; e impiego de questo ben intermedio pe l’ótegnimento d'atri ben e serviççi dexidiæ. Quæ strumento intermedio di scangi vègne dœuviao, inta ciu lontaña antighitæ, e cose ciu despæge: prie, conchigge, sâ, cappi de bestiamme, tabacco, metalli varri e infin metalli preçioxi (óo, argento), che s'adattavan ben a-a fonçion in virtù de so peculiæ caratteristeghe, primme fra tutte o valô intrinsego e a no depeibilitæ, che i rendeivan açetabili da chisesæ e adatti a-a tezaorizzaçion. 

Questa spinta evolutiva dettâ da-a comoditæ e da-a conveniença di scangi a se ritrœuva ascì inte l'urteriô passaggio da-a monæa con un effettivo contegnuo intrinsego in metalli preçioxi a 'na monæa de solo papê ò scriturâ, ni o processo o l'è da ritegnîse concruzo. Da 'n lao, comme poscibilitæ ligâ a-i sviluppi de contabilizzaçuin elettroniche, se profia di scistemi che tendieivan a rende ancon ciu inmateriâ o strumento moniaio, in quante risurtiæ virtualmente no necessaia sciña a so existença comme segno cartaççio; da l'atro lao, a difuxon de coscì díte carte de crensa a reciamma l’atençion in sce-a concreta mao complescitæ e mortepriçitæ da creaçion di mezi monetai. Do resto, a confei carattere de monæa a 'n determinao mezo dœuviao comme intermediaio di scangi de ben e serviççi ò, ciu generalmente, comme strumento regolatô di raporti de debito no concore necessaiamente l’utilitæ intrinsega do mezo mæximo, bensci a confiança inta so generâ açetaçion. Ninte de meno, o concetto de monæa o no se presta a 'na definiçion ch'a se baze soltanto in sce 'na so caratteristega. Comme intermediaio inti scangi, a monæa a constituisce un mezo de pagamento. Ma questa fonçion a l'implica che una quarche disponibilitæ monetaia a segge trattegnua, into corso do tempo, da chi ne fa uzo; e consuetudine de pagamento di scistemi econommichi moderni comportan, de norma, o decorso de intervalli ciu ò meno prolongæ tra i incasci e i esborsci. Otra che mezo de pagamento, a monæa a l'è, quindi, riserva de valô: saiv'a dî un di poscibbili moddi inti quæ i opiatoî econommichi pœuan mantegnî a riccheçça da quæ dispoñan. Meno streitamente conesse con quelle scinaoa mençunæ son e fonçioin da monæa comme mezua di valoî e comme termine de rifeimento inti pagamenti differii, aspetti che pœuan ascì no coexiste into mezo ch'o fonçioñe comme mezo de pagamento e riserva de valô. Convegne, otr'a ço, sottolinniâ a mancança d'ogni necessaia connescion tra o contegnuo intrinsego da monæa e a soliditæ do scistema monetaio.

Se-a monæa a fu incontestabilmente creaçion de l'economia mercantî, e no za do stato, a fu tuttavia a primma de creaçioin de l'economia mercantî da quæ i governi impreizan a impossessâse pe efetto da coniaçion, imprimendo in sce-i peççi metallichi de figue ò inscriçioin, che finin pe fâ apai a monæa comme un’esprescion da sovranitæ di pubbrichi rêzitoî. Questi no tardon a individoâ inta creaçion de monæa un mezo pe procurâ de intræ a l'eraio. Co-o tempo, s'è oservao che l’influença di goerni a poeiva eserçitâse ciu liberamente in sce-e monæe con circolaçion limitâ a de circoscrite aree statæ, inte l'ambito de quæ l'ea poscibile avardâ l’açetaçion di peççi metallichi deprexæ, conferindoghe o carattere de monæa legale. Inti rigoardi, invece, de monæe esteizamente dœuviæ inti traffeghi internaçionæ, l’açetaçion a dipendeiva da l'aprexamento di mercanti. Liatri no avieivan mancao de sospende l’invio di metalli preçioxi verso i paixi e çecche di quæ se foisan reize responsabile d'alteraçioin monetaie.

Un aspetto interessante de antighe vexiscitudine moniaie o l'è constituio da-e coscì dite "monæe inmaginaie"  ò "ideæ" ò "numeraie" ò "de conto", che, a diferença de quelle reæ e quæ soltanto poeivan êse impiegæ inti pagamenti effettivi, servivan pe fin de contrattaçion e de contabilizzaçion. Questo doalismo tra monæa astræta e monæa effettiva o l'ezaorì a so fonçion a-a fin do 18° secolo. Ma e variaçioin – disposte da-i aotoritæ pubbriche – do raporto de monæe inmaginaie a peto de monæe riæ realizzavan quelli mæximi effetti ch'ancœu s'attende da 'n processo inflaçionistego ò deflaçionistego. A coscì díta monæa inmaginaia a constitoiva za un ezempio de monæa-segno , saiv'a dî sprovista de 'n effettivo contegnuo intrinsego in metalli preçioxi. Co-o voze do tempo, a circolaçion de mezi de pagamento de papê, rapresentativi de determinæ quantitativi de metalli preçioxi e transformabili inti mæximi a recesta di detentoî a s'andò afermando pe de raxoin de conveniença. 

Ançichè conservâ direttamente e con noteivi reizeghi i metalli preçioxi, risurtò vantaggiozo depoxitâli presso de persoñe che gódívan de larga fiduccia (fravveghi, mercanti e scimmili) e che relasciavan de norma di atestaçioin do so impegno a-a pronta riconsegna di metalli. Queste atestaçioin vègnan a so votta dœuviabile pe efettoâ di pagamenti. In sce queste baze sorzette l’attivitæ bancaia, divegnua particolarmente scignificativa pe-i fenommeni monetai, quande-o banchê o se reize conto da poscibilitæ prattica de fâ fronte a-e receste de converscion in metalli di segni cartaxei da lê rilasciæ, sença che questi foisan integralmente coerti da di metalli preçioxi. Ape' di atestaçioin rilasciæ, l'ea de fæto sufixiente a conservaçion de 'na prudençiâ ‘riserva parçiâ’, a differença poendo êse dœuviâ pe efettoâ di opiaçioin de imprestito. Coscì, mentre l’açetaçion di mezi cartaçei a continoava a bazâse in sce-a confiança, o scistema o l'ametteiva una creaçion de mezi cartacei murtipla a peto da disponibilitæ metallica mantegnua comme riserva: da 'na fonçion de sencia intermediaçion, o scistema bancaio o l'evorveiva verso ina fonçion de parteçipaçion diretta a-a creaçion di mezi monetai.

 Monæe perfette e divixonæ 
Pe scin ch'a circolaçion monetaia a fu constituia escluxivamente da de monæe metalliche, l’unitæ moniaia, ò monæa baze de 'n scistema monetaio a-a quæ tutte i atre monæe do scistema mæximo vegnivan riferie, quand'a l'ea effettivamente coniâ (de votte de fæto l’unitæ monetaia a serviva unicamente da strumento contabile, monæa de conto, e a circolaçion a l'ea composta soltanto de murtipri e sottamurtipli) a doveiva êse uña e coscì pù i so murtipli. I sottomurtipli, invece (ò monæe divixonæ, divixonaie, suscidiaie, menue), dœuviæ pe di pagamenti picin e coniæ in metalli ò lighe de metalli non nobili, nasceivan in genere comme monæe imperfette; saiv'a dî che se ghe dava un valô legâ superiô a quello do metallo in lô contegnuo (o che o l'ea reizo necessaio ascì da-o fæto che a coincidença di doi valoî, dæto o scarso prexo di metalli non nobili, a l'aviæ recesto a coniaçion de monæe troppo grosse e troppo pezante) e conseguentemente, a-o contraio de quello ch'avegniva pe-e monæe perfette, se gh'atribuiva soo che 'n poei deliviatoio limitao e no s'ametteiva pe quelle libertæ de coniaçion. Ogni scistema moniaio o risurtava coscì constituio da l'unitæ moniaia, coniâ ò ideâ, avente un valô corispondente a un dæto peizo de metallo fin, da de monæe do mæximo metallo de valô murtiplo de l'unitæ, quelle ascì de pin peizo e valô, e da de monæe divixonæ, de valô superiô a-o valô intrinsego, ch'ean açetæ in pagamento in quante convertibile inte precedente (e fun dite perçò ascì monæe fiduciaie ).

 Scistemi monometallichi ò bimetallichi 
Un scistema monetaio o poeiva êse monometallico ò bimetallico a segonda che-a monæa legale con poei libiatoio inlimitao (unitæ monetaia e so murtipri) a foise de 'n solo metallo, óo ò argento, ò de l'un e de l'atro metallo. Perché o monommetallismo aoreo ò argenteo o fonçionesse in moddo perfetto ocoriva però che i privæ avessan facortæ de portâ sença limmiti de sciorta do metallo a-a çecca pi ótegnîne monæa e viçeversa (libertæ de coniaçion e de fuxon) e de fâ sciortî e intrâ do metallo da-e frontee (libertæ de esportaçion e de importaçion); soltanto l’existença de queste doe libertæ a permetteiva de fæto un aotomatico processo d'adeguamento do valô de scangio de monæa a-e variaçioin do valô commerciâ do metallo in quelle contegnuo. A traverso a so libbia transfeibilitæ in corispettivo di sadi pascivi de bançe di pagamenti o metallo o tendeiva otr'a ço a distribuise tra i varri paixi in reçipproche relaçioin d’afæ in moddo da avei inte tutti o mæximo prexo, e i raporti tra i livelli di prexi existenti inti varri paixi, ossæ tra i poei d’acatto de relative monæe, tendeivan a tornâ aotomaticamente in sce de poxiçioin de equilibbrio, qualoa tempoaniamente se ne foisan alontanæ. Into bimetallismo, otr'a-o veificâse de sciudite condiçioin pe-e monæe segge d’óo segge d’argento, ocoriva da pœu che vegnisse fissao o raporto legale tra i uñe e i atre in baze a-o raporto tra i valoî commerçiæ di doi metalli. 

A-o scistema bimetallico se ricorse into 19° sec. inta spiança ch'o poese asseguâ megio do scistema monommetallico a stabilitæ do valô da monæa a traverso di procesci compensatoî: questi poeivan però fonçionâ soo quande e deviaçioin do raporto commerciâ tra i valoî di doi metalli da-o raporto legâ ean de lieve entitæ e no vaivan a riportâ i doi raporti a-a coincidença in caxo contraio. Denanti a-e forte fluttoaçioin do prexo de l'óo, e sorvettutto de l'argento, veificæse inti urtimi dexenni do 19° sec., o bimetallismo o doveiva perçò in breve tempo rivelâ a so inadeguateçça a razonze o fin ch'o se proponeiva. Pe-a lezze do Gresham, segondo a quæ a monæa cattiva a scaccia a boña, questo o l'ea de fæto inandiao a transformâse inte 'n scistema monommetallico a tipo alternao, a prœuvo a-a sciortia da-a circolaçion de monæe coniæ into metallo a favô do quæ s'ea mutao o raporto tra i valoî; e l’Union (ò Liga) moniaia latiña ch'a l'aiva adotao o scistema bimetallico, a dovette a 'n çerto ponto sospende a libera coniaçion de l'argento, ch'o s'ea deprexao, pe rompî o circolo atraverso o quæ l’óo o tendeiva a desmonetâse. Ne risurtò, inti paixi membri de l'Union, un scistema monetaio dito bimetallismo rango ò incompleto (in quante soltanto e monæe d’óo conservon inte questo un carattere de monæe perfette e quelle d’argento fun aotomaticamente redute a monæe divixonaie, amettendose che-o so valô legâ o poese superâ quello commerciâ) assæ vexin a-o monommetallismo. Pe-a progresciva smonetaçion de l'argento, andò da pœu sempre ciu prevaindo o monommetallismo aorio.

 Monæe fiduciaie e bancaie 
Into 19° sec. da-a rente a-e monæe metalliche s'ea difuzo però in mezua crescente a circolaçion de surogæ, sotto forma de biggetti de banca ò de stato convertibili in monæa, a corso fiduciaio ò legâ (monæa fiduciaia ), e da pœu ascì de assegni, sempre a corso fiduciaio (monæa bancaia ). Questi titoli de crença, quande scuveivan a fiducia do pubbrico, ean perfettamente in grao d'adempî comme a monæa metallica a-a fonçion d’intermediaçion inti scangi e no impedivan che a monæa da lô rapresentâ a seguitesse a esplicâ l’atra so importante fonçion de mezua comuña di valoî, permettendo che ogni ben existente into mercao o l'avesse un solo prexo, espresso in monæa, ançiché tanti prexi quanti son i atri ben co-i quæ o pœu scangiâse, comme avegniæ se-a monæa a no ghe foise. I bigetti a corso legâ aveivan otr'a ço o poei deliviatoio inti pagamenti comme e monæe metalliche e comme queste poeivan, in condiçioin de stabilitæ di prexi, permette d'amugiâ di valoî p-o futuo, a traverso o risparmio, ò de transportâli into spaçio (mediante, prez., a vendia d'inmobili inte 'n lœugo e l'acatto co-o ricavao d'atri immobili inte 'n lœugo despægio). Soltanto e fonçioin de riserva metallica de banche, ossæ de covertua da circolaçion cartaççia, no poeivan ovviamente êse desgugeite da-i biggetti emissi da-e banche mæxime, che pe do resto ean in grao de rapresentâ piñamente e monæe propiamente dite, e, con quarche limitaçion, i assegni poeivan a so votta rapresentâ i biggetti a corso legâ. O monommetallismo aoreo (gold standard ) o l'andò pertanto sempre ciu transformandose inte 'n scistema into quæ da-a rente e in lœugo de monæa d’óo circolava i biggetti de banca ò de stato a corso legâ, inte quelle convertibili, e questo scistema o fu largamente attoao inta so forma clascica fin a-a Primma guæra mondiâ.

 O scistema monetaio internaçionâ 
Doppo o conflíto, ch'o l'aiva constreito a sospende o regimme aorio pi adotâ o corso forçozo, e a prœuvo a-a grande deprescion do 1929-31, sorse l’exigença de 'n scistema moniaio internaçionâ ch'o disciprinesse: i raporti de cangio tra-e monæe inti diferenti paixi (regimme di cangi); e modalitæ pe efettoâ de transaçuin con l’estero (regimme valutaio); e caratteristeghe di strumenti che in ogni momento vegnan universalmente açetæ comme mezo de pagamento e fonçioñan da monæa de riserva (regimme de riserva); e modalitæ pe coreze de scitoaçioin de squilibbrio inti pagamenti internaçionæ. Co-i acordi de Bretton Woods do 1944 o scistema aoreo o fu quindi ripristinao sotto forma de gold exchange standard (into quæ i bigetti son convertibbili in divize estere equiparæ, saiv'a dî a so votta convertibile in óo in atri paixi), prefeio a-o gold bullion standard (into quæ i biggetti son convertibili in trappe d’óo se vegnan presentæ pe di valoî superioî a un minimo fissao da-a lezze) e a-a forma mista (inta quæ l'è lasciao a l'instituto d'emiscion a çernia tra convertî in óo ò in divize estere i bigetti presentæ a questo scopo). Into 1973, doppo a crixi do scistema de Bretton Woods, s'instaorò un scistema ibrido bazao in sce-a fluttoaçion di cangi e into quæ coexiste una pluralitæ de strumenti de riserva (multicurrency reserve system) e, sorvettutto da-o 1985, una gestion ciu attiva e coordinâ di cangi da parte di aotoritæ di prinçipæ paixi (managed floating). Un tâ scistema, consentindo co-ina çerta flescibilitæ l’adeguamento a-i mutamenti de condiçioin economiche e di equilibbri politichi e sociæ, o tendeiva verso di tasci de cangio ciu stabbili graçie a 'na sorveggiança murtilaterâ di tasci e a l'instituçion de zone obiettivo, saiv'a dî de bande de fluttoaçion d'ampieçça predeterminâ, de quæ un ezempio o l'è stæto o scistema monetaio œüropeo. Tuttavia questo scistema o l'è stæto ogetto de nomioze controversce in quanto o necescitava de 'na limitaçion da sovranitæ monetaia naçionâ pe-o dovuo coordinamento de politiche economiche.

 Corso forçozo da monæa 
Va arecordao che se vegne sospeizo a convertibilitæ e proclamao o corso forçozo di bigetti, questi da surogæ da monæa se transforman in vea e proppia monæa (carta monæa , ò monæa cartacea) e, se-a so circolaçion a foise contegnua d'inti limmiti do fabezœugno naçionâ di mezi de pagamento, porieivan a rigô seguitâ a asciorve e fonçioin da monæa sença gravi disturbi. Ço però o no aven perché a-o corso forçozo se ricore proppio ò pe sarvâ, acollandone e pascivitæ a-o stato, di instituti bancai pericolanti in conseguença de ecescive inmobilizzaçioin, ò pe sarvaguardâ o mæximo instituto d'emiscion da-e conseguençe de 'n imprudente alargamento da circolaçion ò de 'na contraçion de so riserve, ò sorvettutto pe fornî un’intrâ strazordenaia a-o stato o quæ deficit de banço o no segge atrimenti sanabile ò o pagge destinao a alargâse, comm'aven, prez., a-o començo de 'na guæra. L’inflaçion, in tâ caxo, a traverso a svalutaçion di bigetti, a mette a dispoxiçion do stato una parte do poei d’acatto primma gódío da-i çittadin e a permette coscì de fâ fronte a-e speize ecceçionæ in atto ò previste. Amanaman che cresce a quantitæ de biggetti in circolaçion diminuisce però a fiduccia do pubbrico che, pe quante obrigao a açetâli in pagamento, o çerca de desfâsene a-o ciu fito, renonçiando a servîsene comme mezo d'acumulaçion e sciña, a inflaçion avançatiscima, comme mezo de scangio, tant'è che se verifica inte quarche caxo o fenommeno da fuga da-a monæa e se torna a-o baato. No essendo ciu poscibile aloa restaorâ a fiducia do pubbrico inta monæa coscì desvalutâ, no resta che cangiâla co-ina nœuva monæa (cangio da monæa); ma pœu sucede invece che se façç'a tempo a arestâse in sce-a via de l'inflaçion e che se posse, a poco a poco, arrivâ, graçie ascì a-o sviluppo de l'attivitæ economica ch'a riasciorbe l’ecedença de monæa, a-a stabilizzaçion di prexi e di cangi in sce di nœuvi livelli.

 Atri progetti 

Categorîa:Economìa